Priekšlikums PADOMES ĪSTENOŠANAS LĒMUMS, ar ko Lietuvas Republikai atļauj piemērot atkāpi no 287. panta Padomes Direktīvā 2006/112/EK par kopējo pievienotās vērtības nodokļa sistēmu /* COM/2011/0134 galīgā redakcija - NLE 2011/0057 */





[pic] | EIROPAS KOMISIJA | Briselē, 23.3.2011 COM(2011) 134 galīgā redakcija 2011/0057 (NLE) Priekšlikums PADOMES ĪSTENOŠANAS LĒMUMS, ar ko Lietuvas Republikai atļauj piemērot atkāpi no 287. panta Padomes Direktīvā 2006/112/EK par kopējo pievienotās vērtības nodokļa sistēmu PASKAIDROJUMA RAKSTS 1. PRIEKŠLIKUMA KONTEKSTS Priekšlikuma pamatojums un mērķi Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (turpmāk „PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai nepieļaut noteiktu veidu nodokļu nemaksāšanu vai izvairīšanos no nodokļu maksāšanas. Ar vēstuli, kas Komisijā reģistrēta 2010. gada 19. novembrī, Lietuva lūdza atļauju piemērot atbrīvojumu no nodokļa tādiem nodokļa maksātājiem, kuru gada apgrozījums nav lielāks par EUR 45 000. Saskaņā ar Direktīvas 2006/112/EK 395. panta 2. punktu Komisija ar 2011. gada 21. janvāra vēstuli informēja pārējās dalībvalstis par Lietuvas pieprasījumu. Komisija 2011. gada 25. janvāra vēstulē paziņoja Lietuvai, ka tās rīcībā ir visa informācija, kas vajadzīga, lai izvērtētu pieprasījumu. Vispārīgais konteksts PVN direktīvas XII sadaļas 1. iedaļā dalībvalstīm paredzēta iespēja mazajiem uzņēmumiem piemērot īpašas shēmas, tostarp iespēja piemērot atbrīvojumu no nodokļa tādiem nodokļa maksātājiem, kuru gada apgrozījums ir mazāks par konkrētu summu. Šis atbrīvojums nozīmē to, ka nodokļa maksātājam nav jāiekasē PVN par piegādēm un rezultātā nodokļa maksātājs nevar atgūt PVN priekšnodokli, kas samaksāts par iegādēm. Dalībvalstīm ir noteiktas dažādas gada apgrozījuma robežvērtības atkarībā no datuma, kurā tās pievienojās Eiropas Savienībai. Dalībvalstīm, kas iestājās pēc 1978. gada 1. janvāra, gada apgrozījuma robežvērtība ir noteikta ar PVN direktīvas 287. pantu. Lietuvai robežvērtība tika noteikta EUR 29 000 apmērā, kas aprēķināta saskaņā ar valūtas maiņas kursu pievienošanās dienā (PVN direktīvas 287. panta 11. punkts). Nolūks, kādēļ Lietuva lūdz atļaut piemērot atkāpi, ir vienkāršot PVN sistēmu mazajiem uzņēmumiem, ieviešot šo vienkāršošanas pasākumu nodokļa maksātājiem, kuru gada apgrozījums nav lielāks par EUR 45 000. Šis pasākums ievērojami samazinās slogu tiem uzņēmumiem, kas var pretendēt uz šo shēmu, un atbrīvos tos no daudziem pienākumiem, kas tiem uzlikti saskaņā ar parasto PVN režīmu. Nodokļa maksātājiem šīs sistēmas izmantošana būtu fakultatīva. Saskaņā ar Lietuvas sniegto informāciju ietekme uz kopējo iekasēto nodokļu summu galapatēriņa posmā būs nenozīmīga. Atkāpi piemērotu no 2012. gada 1. janvārim līdz 2014. gada 31. decembrim vai līdz dienai, kad stājas spēkā direktīva par gada apgrozījuma slieksni, līdz kuram nodokļa maksātāju var atbrīvot no PVN — atkarībā no tā, kurš no šiem termiņiem ir agrāks. Spēkā esošie noteikumi priekšlikuma jomā Komisija 2004. gadā iesniedza priekšlikumu palielināt līdz EUR 100 000 gada apgrozījuma robežvērtību, kuru dalībvalstis var piemērot (COM(2004) 728 galīgā redakcija) nodokļa maksātāju atbrīvošanai no PVN, paredzot iespēju šo summu katru gadu atjaunināt. Atbilstība pārējiem Savienības politikas virzieniem un mērķiem Nepiemēro. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS Apspriešanās ar ieinteresētajām personām Neattiecas. Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. Ietekmes novērtējums Lēmuma mērķis ir ieviest vienkāršošanas pasākumu, kas atceļ daudzas PVN saistības uzņēmumiem, kuru darbības gada apgrozījums nav lielāks par EUR 45 000, un tādējādi tam ir iespējama pozitīva ietekme uz uzņēmumiem. Šī ietekme jebkurā gadījumā būs neliela, jo ierobežots ir gan atkāpes piemērošanas laiks, gan joma. 3. PRIEKŠLIKUMA JURIDISKIE ASPEKTI Ierosināto pasākumu kopsavilkums Atļauja Lietuvai piemērot atkāpi no Direktīvas 2006/112/EK attiecībā uz vienkāršošanas pasākuma ieviešanu uzņēmumiem, kuru gada apgrozījums nav lielāks par EUR 45 000. Juridiskais pamats Padomes 2006. gada 28. novembra Direktīvas 2006/112/EK par kopējo pievienotās vērtības nodokļu sistēmu (PVN direktīva) 395. pants. Subsidiaritātes princips Priekšlikums ir ES ekskluzīvā kompetencē. Tāpēc subsidiaritātes principu nepiemēro. Proporcionalitātes princips Priekšlikums ir saskaņā ar proporcionalitātes principu šādu iemeslu dēļ. Šis īstenošanas lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus. Ņemot vērā atkāpes ierobežoto darbības jomu, īpašais pasākums ir samērīgs ar izvirzīto mērķi. Juridisko instrumentu izvēle Ierosinātie juridiskie instrumenti: lēmums. Citi instrumenti nebūtu piemēroti šāda iemesla dēļ. Atbilstīgi 395. pantam Direktīvā 2006/112/EK par kopējo pievienotās vērtības nodokļa sistēmu atkāpe no kopējiem PVN noteikumiem ir iespējama vienīgi tad, ja Padome pēc Komisijas priekšlikuma sniedz atļauju ar vienprātīgu lēmumu. Padomes lēmums ir vispiemērotākais tiesību akts, jo to var adresēt atsevišķām dalībvalstīm. 4. IETEKME UZ BUDŽETU Priekšlikums neietekmē Savienības budžetu. 5. IZVĒLES ELEMENTI Priekšlikumā ir iekļauta turpināmības klauzula. 2011/0057 (NLE) Priekšlikums PADOMES ĪSTENOŠANAS LĒMUMS, ar ko Lietuvas Republikai atļauj piemērot atkāpi no 287. panta Padomes Direktīvā 2006/112/EK par kopējo pievienotās vērtības nodokļa sistēmu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu[1] (“PVN direktīva”) un jo īpaši tās 395. panta 1. punktu, ņemot vērā Komisijas priekšlikumu, tā kā: 1. Ar vēstuli, kas Komisijā reģistrēta 2010. gada 19. novembrī, Lietuva lūdza atļauju pasākumam, ar ko atkāpjas no PVN direktīvas 287. panta 11. punkta, lai piemērotu atbrīvojumu no nodokļa tiem nodokļa maksātājiem, kuru gada apgrozījums nav lielāks par EUR 45 000. Ar pasākumu atbrīvos minētos nodokļa maksātājus no dažām vai visām pievienotās vērtības nodokļa (PVN) saistībām, kas minētas PVN direktīvas XI sadaļas 2. līdz 6. nodaļā. 2. Saskaņā ar PVN direktīvas 395. panta 2. punkta otro daļu Komisija ar 2011. gada 21. janvāra vēstuli informēja pārējās dalībvalstis par Lietuvas pieprasījumu. Komisija 2011. gada 25. janvāra vēstulē paziņoja Lietuvai, ka tās rīcībā ir visa informācija, kas vajadzīga, lai izvērtētu pieprasījumu. 3. Īpaša shēma mazajiem uzņēmumiem ir izvēle, kas jau ir pieejama dalībvalstīm saskaņā ar PVN direktīvas XII sadaļu. Pasākums ir atkāpe no PVN direktīvas XII sadaļas tikai tādā mērā, ciktāl attiecīgajā shēmā nodokļa maksātāja gada apgrozījuma robežvērtība ir lielāka par robežvērtību EUR 29 000, kas Lietuvai pašreiz ir atļauta saskaņā ar PVN direktīvas 287. panta 11. punktu. 4. Augstāka robežvērtība īpašajā shēmā ir vienkāršošanas pasākums, jo tā var ievērojami samazināt PVN saistības mazākiem uzņēmumiem, vienlaikus īpašā shēma nodokļa maksātājiem ir fakultatīva, un tā ļauj uzņēmumiem izvēlēties parasto PVN režīmu. 5. Komisija 2004. gada 29. oktobra priekšlikumā direktīvai par pievienotās vērtības nodokļa saistību vienkāršošanu[2] iekļāva noteikumus, kuru mērķis ir atļaut dalībvalstīm palielināt nodokļa atvieglojumam paredzēto gada apgrozījuma robežvērtību līdz EUR 100 000 vai līdz šīs summas ekvivalentam valsts valūtā, un noteica, ka šo robežvērtību katru gadu var atjaunināt. Lietuvas pieprasījums atbilst šim priekšlikumam. 6. Atkāpe neietekmēs Savienības pašu resursus, ko veido pievienotās vērtības nodoklis, un ietekme uz kopējo attiecīgās dalībvalsts iekasēto nodokļu summu galapatēriņa posmā būs nenozīmīga, IR PIEŅĒMUSI ŠO LĒMUMU. 1. pants Atkāpjoties no Direktīvas 2006/112/EK 287. panta 11. punkta, Lietuvas Republikai atļauts piešķirt atbrīvojumu no PVN nodokļa tiem nodokļa maksātājiem, kuru gada apgrozījums nepārsniedz EUR 45 000 ekvivalentu valsts valūtā pēc valūtas maiņas kursa, kas bija spēkā datumā, kurā tā pievienojās Eiropas Savienībai. 2. pants Šis lēmums stājas spēkā tā paziņošanas dienā. To piemēro no 2012. gada 1. janvāra līdz dienai, kad stājas spēkā direktīva, ar ko groza gada apgrozījuma summu robežvērtības, līdz kurām nodokļu maksātāji var saņemt atbrīvojumu no PVN, vai līdz 2014. gada 31. decembrim — atkarībā no tā, kura diena ir agrāk. 3. pants Šis lēmums ir adresēts Lietuvas Republikai. Briselē, Padomes vārdā – priekšsēdētājs [1] OV L 347, 11.12.2006., 1. lpp. [2] COM(2004) 728 galīgā redakcija (OV C 24, 29.1.2005., 8. lpp.).